Aðalfundur Skógfræðingafélags Íslands haldinn í Gömlu Gróðrastöðinni á Akureyri,

þriðjudaginn 10. Apríl kl. 21:00

Á fundinn voru mættir 24 félagsmenn. Formaður félagsins Lárus Heiðarson setti fundinn og stakk upp á Hreini Óskarssyni sem fundarstjóra og Valgerði Erlingsdóttur sem fundarritara og var það samþykkt af fundarmönnum.

Formaður flutti skýrslu stjórnar fyrir starfsárið 2017. Varðandi heimasíðu félagsins þarf að finna nýjan hýsingaraðila fyrir hana því Landbúnaðarháskólinn er að gera breytingar á sinni heimasíðu og leggja niður vefþjónustu fyrir aðra aðila en skólann sjálfan. Formaður kannaði lítillega á netinu möguleika varðandi nýjan hýsingaraðila en það verður verkefni nýrrar stjórnar að vinna það áfram. Ekki náðist að halda námskeið fyrir félagsmenn 2017 en stefnt er að því að næsta námskeið verði haldið haustið 2018. Nokkrir meðlimir félagsins fóru á eigin vegum í fræðsluferð til Póllands á árinu undir merkjum félagsins.

2. Nefndir og ráð félagsins gefa skýrslur um störf á liðnu ári

Námsmatsnefnd. Í námsmatsnefnd eru Hreinn Óskarsson, Gústaf Jarl Viðarsson og Valgerður Erlingsdóttir. Jón Hilmar Kristjánsson sendi inn umsókn um aðild að félaginu og var hún samþykkt. Önnur umsókn var send inn en var dregin til baka. Á fundinum var kynnt tillaga nefndarinnar að breyttum vinnureglum námsmatsnefndar varðandi mat á umsóknum inn í félagið. Sú tillaga var borin undir atkvæði fundarmanna og var hún samþykkt af meirihluta fundarmanna.

Endurmenntundarnefnd. Í endurmenntunarnefnd situr stjórn félagsins hverju sinni og var ekkert starf hjá þeirri nefnd á árinu.

Orðanefnd. Í henni eru Aðalsteinn, Einar Gunnarsson og Arnór Snorrason. Einar Gunnarsson talaði um áhuga nefndarinnar um að fá aðgang að stafrænni orðabók fyrir félagið.

3. Kynning á reikningum félagsins.

Formaður félagsins kynnti reikninga félagsins í fjarveru gjaldkera. Ársreikningar voru ekki samþykktir en verða samþykktir á aðalfundi 2019.

4. Árgjald félagsins. Samþykkt var á fundinum að hafa árgjald félagsins óbreytt eða 3400 kr.

5. Laga- og reglugerðarbreytingar. Engar tillögur bárust fyrir fundinn um laga- og reglugerðarbreytingar.

6. Kosið í nefndir félagsins og önnur trúnaðarstörf.

Námsmatsnefnd. Óbreytt frá fyrra ári.

Endurmenntunarnefnd. Ný stjórn félagsins tekur að sér störf endurmenntunarnefndar.

Orðanefnd. Aðalsteinn, Einar og Arnór verða áfram, Friðrik Aspelund gefur kost á sér til viðbótar og var það samþykkt af fundinum.

Í stjórn voru kosin Brynja Hrafnkelsdóttir, Hrönn Guðmundsdóttir og Úlfur Óskarsson og til vara Valgerður Erlingsdóttir. Samþykkti fundurinn að kjósa Brynju sem formann félagsins.

Kosning skoðunarmanna reikninga. Harpa Dís Harðardóttir og Helgi Gíslason voru kosin skoðunarmenn reikninga.

7. Áætlun um störf næsta árs. Guttormslundur verður 80 ára á árinu, spurning hvað félagið vill gera í tilefni þess.

8. Önnur mál. Félagið þarf að halda áfram að senda frá sér ályktanir sem fagfélag eftir því sem málefni gefa tilefni til.

Valgerður Erlingsdóttir, fundarritari.